**Rik Daems, Πρόεδρος της Κοινοβουλευτικής Συνέλευσης**

**του Συμβουλίου της Ευρώπης**

**Ευρωπαϊκή Διάσκεψη Προέδρων Κοινοβουλίων**

**Αθήνα, 21-22 Οκτωβρίου 2021**

**Σημεία ομιλίας**

Πρόεδρε κύριε Τασούλα,

Γενικέ Γραμματέα

Πρόεδροι Κοινοβουλίων

Συνάδελφοι Βουλευτές

Κυρίες και Κύριοι,

**Έναρξη & COVID 19**

* Οι πρώτες μου ευχαριστίες απευθύνονται προς τον **Πρόεδρο της Βουλής των Ελλήνων που μας υποδέχεται στην Αθήνα** – την κοιτίδα της δημοκρατίας. Και για τη φιλοξενία της διάσκεψής μας κατά την οποία θα συζητήσουμε πώς να προστατεύσουμε και να ενδυναμώσουμε τη δημοκρατία – δεν θα μπορούσα να σκεφτώ καλύτερο μέρος για να το κάνουμε. Σας ευχαριστώ.
* Θα ήθελα επίσης να ευχαριστήσω κάθε έναν και κάθε μία από εσάς που βρίσκεστε σήμερα εδώ – ξέρω ότι δεν είναι εύκολο να βρείτε χρόνο από το φορτωμένο πρόγραμμα που έχετε στις χώρες σας και να ταξιδέψετε με τους περιορισμούς που ακόμη ισχύουν λόγω της πανδημίας COVID-19. Η παρουσία σας σήμερα εδώ δείχνει ότι **αποδίδετε μεγάλη σημασία στην κοινοβουλευτική δημοκρατία, την κοινοβουλευτική διπλωματία και την κοινοβουλευτική ανταλλαγή**. Σας ευχαριστώ!
* Ζούμε σε δύσκολους καιρούς. Η μία κρίση μετά την άλλη. Η τελευταία, η **πανδημία** **COVID-19**. Ο απολογισμός είναι συντριπτικός, τόσο σε απώλειες ανθρώπινων ζωών όσο και για τις κοινωνίες μας. Και ο αντίκτυπος θα είναι αισθητός πολλά χρόνια ακόμα.
* Αλλά μέσα στην **αντιξοότητα αυτής της πρωτόγνωρης κρίσης**, βιώσαμε και μία αξιοθαύμαστη επίδειξη της δύναμης της **ανθρώπινης ανθεκτικότητας**. Ακόμα και σε κοινοβουλευτικό επίπεδο.
* Υψώσαμε το ανάστημά μας απέναντι στις προκλήσεις και εκπληρώσαμε τα καθήκοντα και τις ευθύνες που μας έχουν αναθέσει αλλά και εμπιστευθεί οι πολίτες. Το σημαντικότερο αυτών: **να βεβαιωθούμε ότι η υγειονομική κρίση δεν θα μετατραπεί σε κρίση δημοκρατίας**.
* Με την εφαρμογή πολύ αυστηρών μέτρων ασφαλείας, τα κοινοβούλια σε εθνικό και σε ευρωπαϊκό επίπεδο **συνέχισαν να εκπροσωπούν τους πολίτες**, να ψηφίζουν νόμους και να ασκούν την εποπτεία όλων των ενεργειών της εκτελεστικής εξουσίας**.**
* **Ο κοινοβουλευτικός έλεγχος** όλων των μέτρων, των πολιτικών και των νόμων που υιοθετήθηκαν κατά τη διάρκεια της κρίσης ήταν απολύτως αναγκαίος προκειμένου να διασφαλιστεί ότι τα **θεμελιώδη ανθρώπινα δικαιώματά μας δεν θα αποτελέσουν παράπλευρη απώλεια των έκτακτων περιοριστικών μέτρων**.
* Ή με άλλα λόγια, να διασφαλιστεί ότι δεν θα παραβιάζονταν και δεν θα παραβιαστούν οι ‘κόκκινες γραμμές’. Ότι τα **μέτρα** τα οποία επηρεάζουν τα θεμελιώδη δικαιώματα και τις θεμελιώδεις ελευθερίες μας **είναι νόμιμα, αναγκαία, ανάλογα των περιστάσεων, χωρίς διακρίσεις και σύμφωνα με την Ευρωπαϊκή Σύμβαση Δικαιωμάτων του Ανθρώπου.**

**Περιβαλλοντικά και Ανθρώπινα Δικαιώματα**

* Είμαι πολύ περήφανος για το έργο που κάνει η Συνέλευσή μας και οι συνάδελφοι κοινοβουλευτικοί, όχι μόνο για τη διασφάλιση αλλά και για την ενδυνάμωση του συστήματος θεμελιωδών ανθρωπίνων δικαιωμάτων. Παρά την κρίση, συνεχίσαμε εντατικά το έργο μας γύρω από τη **νέα γενιά ανθρωπίνων δικαιωμάτων,** κυρίως την **Τεχνητή Νοημοσύνη και το Περιβάλλον και τα Ανθρώπινα Δικαιώματα**.
* Στην **Τεχνητή Νοημοσύνη**, οι εργασίες προχωρούν σε διακυβερνητικό επίπεδο με την εν εξελίξει μελέτη σκοπιμότητας την οποία υποστηρίζουμε πλήρως. Ελπίζουμε επίσης ότι θα λάβει δεόντως υπόψιν την **έκκληση της Συνέλευσης προς την Επιτροπή Υπουργών να εκπονήσει ένα «νομικά δεσμευτικό μέσον το οποίο να διέπει την τεχνητή νοημοσύνη»**.
* Στο **Περιβάλλον και τα Ανθρώπινα Δικαιώματα**, από την αρχή της θητείας μου ως Προέδρου της Κοινοβουλευτικής Συνέλευσης του Συμβουλίου της Ευρώπης τον Ιανουάριο του 2020, υποστηρίζω ότι το δικαίωμα διαβίωσης σε ένα υγιές, καθαρό, βιώσιμο και ασφαλές περιβάλλον είναι ένα από τα σημαντικότερα δικαιώματα αυτής της γενιάς. Και πιστεύω ότι **θα πρέπει να ενταχθεί στο καθολικό corpus θεμελιωδών ανθρωπίνων δικαιωμάτων.**
* Επομένως, πολύ χάρηκα όταν κατά τη φθινοπωρινή συνεδρίαση, η **Συνέλευση ενέκρινε ομόφωνα** μία σειρά **κειμένων που απαιτούν εκ βάθρων αλλαγή στο διεθνές και το εθνικό δίκαιο και τις κυβερνητικές πολιτικές**, προκειμένου **να αναγνωριστεί το υγιές περιβάλλον ως βασικό ανθρώπινο δικαίωμα**.
* Μία βασική απαίτηση της Συνέλευσης είναι να προστεθεί ένα νέο δικαίωμα σε «ασφαλές, καθαρό, υγιές και βιώσιμο και περιβάλλον» ως **πρωτόκολλο στην Ευρωπαϊκή Σύμβαση Δικαιωμάτων του Ανθρώπου και τον Ευρωπαϊκό Κοινωνικό Χάρτη.** Το οποίο συνάδει πλήρως με όσα υποστηρίζω καθ’ όλη τη διάρκεια της Προεδρίας μου παρά τη διστακτικότητα ή ενίοτε την απροκάλυπτη εναντίωση στην ιδέα θέσπισης ενός νομικού μέσου.
* Γιατί; Διότι πιστεύω ακράδαντα ότι αναπτύσσεται η δυναμική για πραγματική αλλαγή στο πώς προσεγγίζουμε το θέμα του περιβάλλοντος και των ανθρωπίνων δικαιωμάτων. **Ένα υγιές περιβάλλον είναι ουσιώδες για όλους μας – αλλά πρέπει να γίνει νομικά ισχυρό δικαίωμα εάν θέλουμε να κάνουμε τις τεράστιες αλλαγές που χρειάζεται ο πλανήτης μας τα επόμενα χρόνια.**
* Είναι πλέον **στο χέρι της Επιτροπής Υπουργών να δώσει συνέχεια** στις συστάσεις της Συνέλευσης και είμαι βέβαιος ότι θα βρει τρόπο να προχωρήσει.
* Ανυπομονώ επίσης να ακούσω τις συζητήσεις που θα γίνουν στη Διάσκεψη για αυτό το θέμα, ιδέες για το πώς μπορούμε να το συνεχίσουμε. Και ελπίζω ότι μπορούμε να βασιστούμε στα εθνικά κοινοβούλια για να επιδείξουν **πολιτική ηγεσία σε εθνικό επίπεδο και να ενθαρρύνουν αλλά και να υποστηρίξουν τις κυβερνήσεις να ενεργήσουν**.

**Το μέλλον της Ευρώπης & η Route 47**

Αγαπητοί συνάδελφοι,

* Οι κίνδυνοι που αντιμετωπίζουμε δεν είναι μόνον αυτοί που συνδέονται με την πανδημία. Ή την κλιματική αλλαγή. **Ένας άλλος πολύ απτός κίνδυνος είναι η οπισθοδρόμηση της δημοκρατίας**! Και μάλιστα με εξαιρετικά βαρύ τίμημα για τα δικαιώματα και τις ελευθερίες που απολαμβάνουμε. **Η έλλειψη εμπιστοσύνης προς τους δημοκρατικούς θεσμούς, η απάθεια προς τις πολιτικές συζητήσεις και διαδικασίες** και η **γενικότερη λειτουργία των δημόσιων θεσμών** σε συνδυασμό με τη **διείσδυση των ψευδών ειδήσεων (fake news) και τις θεωρίες συνωμοσίας** αλλά και η τρομακτική ταχύτητα με την οποία διαδίδονται και ριζώνουν στην κοινή γνώμη, και ενίοτε η **αποτυχία των κυβερνήσεων να διασφαλίσουν πλήρη διαφάνεια των ενεργειών τους και να ανταποκριθούν στις ανάγκες των πολιτών,** συμβάλλουν στην **αυξανόμενη απογοήτευση των ανθρώπων και την πεποίθησή τους ότι δεν ακούγεται η φωνή τους. Ότι δεν τους δίνουν σημασία**.
* Το οποίο με φέρνει σε έναν σημαντικό προβληματισμό που θα πρέπει να μας απασχολήσει όλους και να προσπαθήσουμε να βρούμε απαντήσεις στα ερωτήματα ‘**Πώς μπορούμε να διατηρήσουμε και να αυξήσουμε την εμπιστοσύνη των λαών στους δημοκρατικούς θεσμούς τους; Στα κοινοβούλια που έχουν εκλέξει πώς θα ακούγεται η φωνή τους και θα λογοδοτούν οι κυβερνήσεις τους;**
* Είναι κοινή μας πεποίθηση στη Συνέλευση ότι αυτό μπορούμε να το κάνουμε όχι μόνο δίνοντας προσοχή στις ανησυχίες τους, αλλά και **προσφέροντας εφικτές λύσεις** στα **θέματα που πραγματικά τους ενδιαφέρουν. Που επηρεάζουν την καθημερινότητά τους**. Είτε στα εθνικά κοινοβούλια είτε στο επίπεδο της Κοινοβουλευτικής Συνέλευσης του Συμβουλίου της Ευρώπης.
* Η επιτυχία μας με την **Route-47**, που έχει να κάνει με τον εντοπισμό ζητημάτων ενδιαφέροντος, την ανταλλαγή εμπειριών, καλών πρακτικών και λύσεων σε κοινοβουλευτικό επίπεδο, είναι ένα παράδειγμα του **πώς μπορούμε να συνδέσουμε καλύτερα το έργο σε εθνικό και σε διεθνές κοινοβουλευτικό επίπεδο**. Να φέρνουμε εθνικούς προβληματισμούς σε διεθνή fora και να προσφέρουμε **λύσεις βασισμένες σε πρότυπα που συμφωνούνται ισομερώς.**
* Αυτά τα **πρότυπα δεν είναι μόνο βασισμένα στα θεμελιώδη ανθρώπινα δικαιώματα και τις κοινές αξίες. Εδράζονται και στις βέλτιστες πολιτικές και νομοθεσίες σε εθνικό επίπεδο.**
* Είτε πρόκειται για εμπειρογνωμοσύνη σχετικά με τη Σύμβαση της Κωνσταντινούπολης για την πρόληψη και την καταπολέμηση της βίας κατά των γυναικών, **υπεράσπιση των ανθρωπίνων δικαιωμάτων σε καιρούς κρίσεων, συνταγματική εμπειρογνωμοσύνη από την Eπιτροπή της Βενετίας** ή ειδικούς του **Κοινωνικού Χάρτη, για κοινοβουλευτική τεχνογνωσία** από τα κράτη-μέληήτις **απόψεις του Επιτρόπου Ανθρωπίνων Δικαιωμάτων** ή τη **νομολογία του Ευρωπαϊκού Δικαστηρίου Ανθρωπίνων Δικαιωμάτων** – όλα αυτά ήταν ευπρόσδεκτα αλλά αποδείχθηκαν και πολύ χρήσιμα για τα εθνικά κοινοβούλια.
* Θα πρέπει να αναπτύξουμε περαιτέρω και να ενισχύσουμε αυτού του είδους το έργο εάν θέλουμε να **παραμείνουμε σημαντικοί για τους πολίτες μας**. Και **η Συνέλευση μας είναι ο κατάλληλος χώρος για να το κάνουμε**. Γιατί; Διότι είναι ο **πραγματικός κοινοβουλευτικός εκπρόσωπος των Ευρωπαίων πολιτών** – είναι η **Κοινοβουλευτική Συνέλευση της Ευρώπης**. Όχι η Κοινοβουλευτική Συνέλευση της Ευρωπαϊκής Ένωσης μόνο.
* Διότι τα μέλη μας είναι **εκλεγμένοι βουλευτές των εθνικών κοινοβουλίων**, επομένως εκπροσωπούν πραγματικά τους Ευρωπαίους πολίτες σε Ευρωπαϊκό επίπεδο. Αυτή η διττή ευθύνη τους επιτρέπει να εφιστούν την προσοχή όλης της Ευρώπης σε θέματα που τους απασχολούν σε εθνικό επίπεδο και να ωφελούνται από τα πρότυπα και την εμπειρία και των 47 ευρωπαϊκών κρατών-μελών. **Πρότυπα τα οποία έχουμε διαμορφώσει και συμφωνήσει μαζί**. **Επί ίσοις όροις**. Όσο μεγάλη ή μικρή και αν είναι η κάθε χώρα, πλούσια ή όχι, παλαιά ή νέα δημοκρατία.
* Γιατί η Συνέλευση; Διότι ας μην έχουμε ψευδαισθήσεις: **δεν μπορούμε να επιλύσουμε παγκόσμια προβλήματα αν απομονωθούμε στα εθνικά μας σύνορα** - πάρτε για παράδειγμα τον COVID-19 – ο ιός δεν γνωρίζει σύνορα. Ή τη μεταναστευτική και την προσφυγική κρίση – είτε προκαλούνται από πόλεμο, ή τρομοκρατία ή οικονομικούς λόγους. Ή την κλιματική αλλαγή και τις καταστροφικές της συνέπειες, μεταξύ άλλων και για τις μεταναστευτικές τάσεις.
* Διασφαλίζοντας μια **ροή θεμάτων και λύσεων που έχουν συμφωνηθεί από κοινού** από τα εθνικά κοινοβούλια προς την Κοινοβουλευτική Συνέλευση του Συμβουλίου της Ευρώπης και πίσω προς τα εθνικά κοινοβούλια, δείχνουμε ότι **σε αυτό είμαστε όλοι μαζί και μόνο εάν μείνουμε ενωμένοι με αλληλεγγύη θα μπορέσουμε να αντιμετωπίσουμε τις τεράστιες προκλήσεις που έχουμε ενώπιόν μας**.

**Κλείνοντας**

Συνάδελφοι κοινοβουλευτικοί, κυρίες και κύριοι,

* Συζητώντας τα πιεστικά ζητήματα και τις εντεινόμενες προκλήσεις που αντιμετωπίζουμε για να κρατήσουμε ισχυρή τη δημοκρατία, τις δημοκρατικές διαδικασίες και τους δημοκρατικούς θεσμούς, θα θέσουμε διάφορα ερωτήματα σχετικά με το **τι μπορούν να κάνουν τα κοινοβούλια και οι κοινοβουλευτικοί**. Με ανυπομονησία περιμένω να ακούσω τις συζητήσεις μας, τις φωνές σας - τις φωνές των Ευρωπαίων πολιτών, τα βιώματα, τις ιδέες και τις λύσεις που μπορούμε να προσφέρουμε για να αξίζουμε την εμπιστοσύνη των πολιτών μας. Και για να κρατήσουμε ισχυρή τη δημοκρατία. Ας πιάσουμε δουλειά!
* Σας ευχαριστώ!